PARLAMENTUL ROMÂNIEI

           CAMERA DEPUTAŢILOR

	             Comisia  pentru  cultură, arte, mijloace de informare în   masă


RAPORT

asupra Propunerii legislative pentru modificarea articolului 3 din  Legea nr. 504/2002, Legea audiovizualului, cu modificările şi completările ulterioare 


Propunerea legislativă pentru modificarea articolului 3 din Legea nr. 504/2002, Legea audiovizualului, cu modificările şi completările ulterioare a fost transmisă Comisiei pentru cultură, arte, mijloace de informare în masă, cu adresa nr. Pl-x  878 din 3 februarie 2016 şi înregistrată la Comisie cu nr.4c-10/11 din 4 februarie 2016.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi, care a transmis un aviz favorabil. 

În raport de obiectul şi conţinutul reglementării, iniţiativa legislativă face parte din categoria legilor organice.

Potrivit dispoziţiilor art. 75 alin (1) din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este prima Cameră sesizată.

Propunerea legislativă a fost dezbătută în şedinţa Comisiei din 16 februarie 2016. 


La lucrările Comisiei au fost prezenţi 21 de deputaţi, din totalul de 24 de membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, domnul Alexandru Oprean, secretar de stat în cadrul Ministerului Culturii.


Propunerea legislativă are ca obiect de reglementare completarea art. 3 din Legea audiovizualului nr. 504/2002, cu modificările şi completările ulterioare, cu un nou alineat, respectiv, alin. (4), potrivit căruia toţi furnizorii de servicii media audiovizuale aflaţi sub jurisdicţia României să difuzeze zilnic, la ora 7.00, Imnul Naţional al României, varianta integrală. 

Comisia a examinat avizul favorabil, cu observaţii şi propuneri, emis de Consiliul Legislativ cu nr. 91/2.02.2016, precum şi Punctul de vedere al Guvernului nr. 124 din 28.01.2016 care nu susţine adoptarea iniţiativei legislative. 


Raportul Comisiei a fost adoptat cu majoritatea  voturilor celor prezenţi în sală în momentul votării. 


În urma dezbaterii şi a opiniilor exprimate, Comisia pentru cultură, arte, mijloace de informare în masă propune respingerea Propunerii legislative pentru modificarea articolului 3 din  Legea nr. 504/2002, Legea audiovizualului, cu modificările şi completările ulterioare.

Motivaţia respingerii se întemeiază pe următoarele considerente:

· conform prevederilor art. 6 alin. (2) din Legea audiovizualului nr. 504/2002 furnizorii de servicii media audiovizuale aflaţi sub jurisdicţia României se bucură de garantarea, prin lege, a independenţei editoriale, iar potrivit alin. (3) ingerinţele, de orice fel, în conţinutul, forma sau modalităţile de prezentare a elementelor serviciilor media audiovizuale, din partea autorităţilor publice sau a oricăror persoane fizice sau juridice, române ori străine, sunt interzise;

· potrivit prevederilor art. 10 lit. b) din Legea nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, imnul naţional al României se intonează „la deschiderea şi închiderea emisiunilor staţiilor ”Radio România”, şi ”Televiziunea Română”, în interpretare vocală”, iar potrivit prevederilor art. 13 alin. (1) lit. b) din Normele privind arborarea drapelului României, intonarea imnului naţional şi folosirea sigiliilor cu stema României, aprobate prin Hotărârea Guvernului nr. 1157/2001, cu modificările şi completările ulterioare, imnul naţional al României se intonează, în mod obligatoriu, „la deschiderea şi închiderea emisiunilor posturilor naţionale de radiodifuziune şi televiziune, în interpretare vocală.”, fapt confirmat şi de Consiliul Naţional al Audiovizualului prin adresa nr. 11703 din 08.02.2016, înregistrată la Comisie cu nr.4c-1/25/12.02.2016. 


PREŞEDINTE,


                   SECRETAR,

        Gigel – Sorinel ŞTIRBU
                        Florin – Costin PÂSLARU
PAGE  
1

